Der er masser af spændende smage at hente ude i naturen netop nu. "Ud ad døren" tager denne fredag på sanketur med naturvejleder Karin Winther.

Vejbred, brændenælder og grannåle. Måske ikke lige planter du står og jonglerer med i køkkenet til daglig, når du laver en omgang spaghetti bolognese, men der er rent faktisk mange muligheder for at peppe madlavningen op med anderledes ingredienser. Spiselige planter kan for manges vedkommende findes ganske gratis næsten lige ude på den anden side af køkkenvinduet. Det er blevet temmelig populært at sanke, og for eksempel har mange gourmetkokke i dag fokus på de helt lokale råvarer og deres anvendelsesmuligheder. Det at sanke, er dog langt fra noget nyt. - Vi er i bund og grund jægere og samlere, og den arv er stadig med, selvom vi i dag skriver 2021, fortæller naturvejleder i Vesthimmerlands Kommune, Karin Winther, til TV2 Nord. Mange steder i Nordjylland er der gode muligheder for at sanke. Skoven kan selvfølgelig være oplagt, men der er masser af spiselige planter over det hele som i for eksempel en vild grøftekant. Årstiden lige nu byder særligt på spirer og blomster, mens det senere i høj grad også bliver frugter og svampe. Man skal dog altid være helt sikker på, hvad det er for en plante, man propper i munden. Ramsløg er netop nu meget anvendt til for eksempel pesto, og ramsløg ligner til forveksling den giftige liljekonval. Desuden skal man også tænke på, hvordan man i givet fald høster fra naturen for ikke at gøre skade. Hvor man vælger at sanke, er heller ikke ligegyldigt. Er det for eksempel i en offentligt skov gælder særlige regler, og hvis det er på privat grund, skal man have tilladelse fra ejeren. Hvad du kan smage på med ro i sindet, og hvad der ligner noget spiseligt, men du skal undgå, bliver besvaret, når "Ud ad døren - live" er med fra Uhrehøje Plantage fredag d. 21. maj klokken 11.00. Programmet kan opleves live på Facebook og på TV2 Nord Salto, og efterfølgende kan det findes på TV2 Nords hjemmeside.